HOFOR, der står for Hovedstadsområdets Forsyningsselskab, vil i samarbejde med projektudviklings-selskabet GreenGo Energy Group A/S opføre et solcelleanlæg i Fjerritslev, der kan forsyne godt 9.000 husstande med grøn strøm.

Projektet er godkendt af Jammerbugt Kommune og kræver ikke yderligere miljøvurdering. Derfor er et EU- udbud om færdigprojektering og opførelse af solparken nu gået i gang. Solcelleparken i Fjerritslev  bliver på i alt ca. 29 MWp installeret effekt og en årlig produktion på 37,5 GWh, hvilket svarer til ca. 9.000 husstandes forbrug af strøm. Solcelleparken skal færdigudvikles i et samarbejde mellem GreenGo og HOFOR, ejes af HOFOR og opføres på 47,8 hektar lejet jord, der er fordelt på fire matrikler, som ejes af fire private lodsejere i Fjerritslev. Entreprisen på færdigprojektering og opførelse af solcelleparken er gået i EU-udbud i foråret 2021, hvorefter anlægsarbejdet vil kunne gå i gang i slutningen af 2021 og forventelig være afsluttet i september 2022. Lejeaftalen på jorden løber i 35 år. Parterne bag projektet lægger vægt på, at det naturlige grønne præg i området skal bevares. Der vil derfor komme grøn beplantning langs kanterne af solcelleparken, som hindrer indkig. Desuden vil der blive gjort plads til, at græs og vilde blomster m.v. kan vokse i området, så biodiversiteten sikres og endog styrkes.